
BUDGETMÆSSIG VURDERING
til Udvalget om Landbrug og Udvikling af Landdistrikter om forslag til Europa-Parlamentets og Rådets forordning om ændring af forordning (EU) 2020/2220 for så vidt angår særlige foranstaltninger inden for rammerne af Den Europæiske Landbrugsfond for Udvikling af Landdistrikterne (ELFUL) for at yde yderligere bistand til medlemsstater, der er ramt af naturkatastrofer
(COM(2024)0495 – C10‑0148/2024 – 2024/0274(COD))
<Intro>Budgetudvalget har i henhold til forretningsordenens artikel 58 foretaget en evaluering af forslaget og har konkluderet følgende:</Intro>
–	der henviser til Europa-Parlamentets og Rådets forordning (EU, Euratom) 2024/2509 af 23. september 2024 om de finansielle regler vedrørende Unionens almindelige budget[footnoteRef:1], [1:  EUT L, 2024/2509, 26.9.2024, ELI: http://data.europa.eu/eli/reg/2024/2509/oj. ] 

–	der henviser til Rådets forordning (EU, Euratom) 2020/2093 af 17. december 2020 om fastlæggelse af den flerårige finansielle ramme for årene 2021-2027[footnoteRef:2], [2:  EUT L 433 I af 22.12.2020, s. 11, ELI: http://data.europa.eu/eli/reg/2020/2093/oj.] 

–	der henviser til den interinstitutionelle aftale af 16. december 2020 mellem Europa-Parlamentet, Rådet for Den Europæiske Union og Europa-Kommissionen om budgetdisciplin, om samarbejde på budgetområdet og om forsvarlig økonomisk forvaltning samt om nye egne indtægter, herunder en køreplan hen imod indførelse af nye egne indtægter[footnoteRef:3], [3:  EUT L 433 I af 22.12.2020, s. 28, ELI: http://data.europa.eu/eli/agree_interinstit/2020/1222/oj.] 

A.	der henviser til, at de seneste naturkatastrofer med relation til klimaændringerne i EU har haft en katastrofal indvirkning på landbefolkninger, der bor og arbejder i de berørte regioner, har ødelagt en stor mængde landbrugs- og skovbrugsproduktionspotentiale, har resulteret i betydelige indkomsttab for landbrugere, skovbrugere og virksomheder i landdistrikter i disse regioner, har øget sårbarhederne i det europæiske fødevaresystem som følge af disse katastrofer og udgør en risiko for EU's fødevaresikkerhed og tilgængeligheden af traditionelle produkter;
B. 	der henviser til, at den budgetmæssige vurdering undersøger de umiddelbare såvel som de mere indirekte konsekvenser af et initiativ eller et lovgivningsforslag ud fra et budgetmæssigt synspunkt;
C.	der henviser til, at den budgetmæssige vurdering i henhold til forretningsordenen skal undersøge, om der i forslaget til en juridisk bindende retsakt er afsat tilstrækkelige økonomiske og menneskelige ressourcer, og skal evaluere den potentielle virkning af den foreslåede finansiering for andre EU‑programmer eller ‑politikker; der henviser til, at den også skal fastslå, om forslaget er foreneligt med den flerårige finansielle ramme, ordningen for egne indtægter og den tilsvarende interinstitutionelle aftale samt de budgetprincipper, der er fastsat i Europa-Parlamentets og Rådets forordning (EU, Euratom) 2024/2509[footnoteRef:4]; [4:  EUT L, 2024/2509, 26.9.2024, ELI: http://data.europa.eu/eli/reg/2024/2509/oj.] 

D.	der henviser til, at Parlamentet bestræber sig på at tilpasse sine lovgivningsmæssige og budgetmæssige beføjelser med henblik på at styrke sin institutionelle rolle i beslutningsprocessen;
E.	der henviser til, at Parlamentet har opfordret til og støttet tidligere initiativer til at styrke EU-budgettets kriseberedskabskapacitet ved at ændre støtteberettigelseskriterierne med henblik på at omlægge tildelinger under fonde med delt forvaltning til nye formål; der henviser til, at det var underforstået, at sådanne ændringer ikke bør påvirke de nationale forudgående tildelinger af midler under samhørighedspolitikken og den fælles landbrugspolitik;
F.	der henviser til, at en del af forpligtelserne til operationelle programmer under ELFUL, herunder dem, der finansieres af formålsbestemte indtægter under NGEU-låneordningen, er fordelt på ti medlemsstater og fra oktober 2024 risikerer at blive frigjort i henhold til N+3-reglen i den gældende retlige ramme for ELFUL for 2014-2022;
G.	der henviser til, at lovændringen har til formål at give mere budgetmæssig fleksibilitet til at omfordele midler til nye foranstaltninger under ELFUL med henblik på at yde yderligere målrettet bistand og fleksibilitet til medlemsstater, der er blevet ramt af naturkatastrofer efter den 1. januar 2024;
H.	der henviser til, at hovedformålet med ændringsforordningen er at hjælpe de landbrugere, skovbrugere og specifikke små og mellemstore virksomhed (SMV'er), der er hårdest ramt af naturkatastrofer, ved at tilvejebringe målrettet likviditet, herunder i form af faste beløb på op til 42 000 EUR pr. støttemodtager;
1.	bemærker, at Kommissionen hævder, at forslaget generelt er budgetneutralt med hensyn til forpligtelser; bemærker ikke desto mindre en række budgetmæssige konsekvenser;
2.	minder om, at Parlamentet gentagne gange har opfordret til, at der afsættes flere midler til EU's Solidaritetsfond i betragtning af den stigende hyppighed og intensitet af naturkatastrofer og behovet for at fremskynde og forenkle procedurerne, således at støtten hurtigere når ud til medlemsstater og regioner, der rammes af naturkatastrofer; fremhæver behovet for administrativ forenkling for at muliggøre en hurtig anvendelse af midlerne og udbetaling af faste beløb til landbrugere, producenter af traditionelle produkter, skovbrugere og SMV'er;
3.	minder om, at Parlamentet gentagne gange har kritiseret anvendelsen af tidligere planlagt finansiering som et kriseberedskabsværktøj, og fastholder, at denne tilgang risikerer at undergrave de langsigtede politik- og investeringsmål, som er fastsat i ELFUL-lovrammen; anerkender imidlertid, at det foreliggende forslag giver en pragmatisk løsning til at håndtere utilstrækkelig budgetfleksibilitet og kriseberedskabskapacitet i EU-budgettet med henblik på at sikre en hurtig reaktion på de berørte befolkningers behov;
4.	anerkender, at fleksibilitetsforanstaltninger kan være berettigede i en situation med langsom absorption af midler til udvikling af landdistrikterne i visse medlemsstater og en gennemførelsesgrad på mindre end 75 % på flere budgetposter;
5.	beklager, at der ikke findes nogen finansieringsoversigt eller nogen henvisning i ændringsskrivelse nr. 1/2025 svarende til den finansieringsoversigt, der er knyttet som bilag til RESTORE-forslaget[footnoteRef:5], og som ville kunne præcisere og kvantificere konsekvenserne for betalingsprofilen; minder om, at dette har direkte konsekvenser for medlemsstaternes nationale bidrag til EU-budgettet; anmoder Kommissionen om at fremlægge disse oplysninger; [5:  Forslag til Europa-Parlamentets og Rådets forordning af 21. oktober 2024 med titlen "RESTORE – regional nødhjælp til genopbygning og om ændring af forordning (EU) 2021/1058 og forordning (EU) 2021/1057" (COM(2024)0496).] 

6.	glæder sig over den håndgribelige finansielle støtte til landbrugere, herunder mindre landbrugere med lav indkomst og producenter af traditionelle produkter samt skovbrugere og SMV'er, der er ofre for naturkatastrofer såsom alvorlige oversvømmelser, tørke og naturbrande, som et konkret udtryk for europæisk solidaritet; anerkender behovet for hurtigt at tackle de indkomsttab, som landbrugere, skovbrugere og SMV'er i EU, der er aktive inden for forarbejdning, markedsføring eller udvikling af landbrugs- og skovbrugsprodukter, står over for på grund af de nylige ødelæggende klimarelaterede katastrofer; glæder sig over, at den finansielle støtte, der ydes gennem dette forslag, bør prioritere støtteforanstaltninger baseret på princippet om "bedre genopbygning" og således bane vejen for en mere omfattende og forebyggende EU-støtte for at fremme beredskab og modstandsdygtighed i EU's landdistrikter; understreger behovet for yderligere finansiel støtte til selvforsyningslandbrug, lavindkomstlandbrugere og producenter af traditionelle produkter; fremhæver, at der kan stilles yderligere midler til rådighed for landdistrikterne under EU-civilbeskyttelsesmekanismen i EU's årlige budget for 2025;
7.	minder om den generelle bemærkning om, at for de fleste typer EU-tilskud vil en EU-medfinansieringssats på 100 % – selv om den kunne give effektive resultater – skabe tvivl om, hvorvidt de samlede beløb til gennemførelsen af disse politikker og programmer ikke vil blive lavere, og med hensyn til det nationale, regionale eller lokale ejerskab til disse; er imidlertid overbevist om, at det i tilfælde af katastrofehjælp og behovet for akut likviditetsstøtte er ganske berettiget; fremhæver behovet for at høre de berørte landbrugere, skovbrugere, SMV'er og interessenter med henblik på at yde realistisk og målrettet støtte;
8.	minder om, at en frivillig reduktion af tærsklen for ikke-forringelse kan resultere i et lavere niveau af støtteberettigede udgifter, der skal modregnes i de relevante "mainstreamingmål" i EU-budgettets horisontale prioriteter, samtidig med at det anerkendes, at der er behov for en sådan fleksibilitet til at omfordele midler til den nye foranstaltning og den eksisterende delforanstaltning til genopretning af landbrugsproduktionspotentialet, navnlig på en måde, der øger modstandsdygtigheden;
9.	bemærker, at et sekundært formål med foranstaltningen er at forhindre, at uudnyttede budgetforpligtelser, der er indgået i 2021 og 2022, snart frigøres; mener, at dette har konsekvenser for niveauet af disponible midler under det såkaldte trin 3a i kaskademekanismen (frigørelsesdelen i det særlige EURI-instrument), som er forankret i den nyligt reviderede forordning om den flerårige finansielle ramme;
10.	mener, at en mere udviklet og reel budgetmæssig fleksibilitet på længere sigt bør gøre det muligt i sammenlignelige tilfælde at foretage budgetoverførsler med henblik på at anvende midlerne under et særligt udgiftsinstrument med en budgetpost, et retsgrundlag og en forvaltningsramme, der er bedre egnet til kriseberedskab og likviditetsstøtte;
11.	konkluderer, at forslaget til Europa-Parlamentets og Rådets forordning om ændring af forordning (EU) 2020/2220 for så vidt angår særlige foranstaltninger inden for rammerne af Den Europæiske Landbrugsfond for Udvikling af Landdistrikterne (ELFUL) for at yde yderligere bistand til medlemsstater, der er ramt af naturkatastrofer, er foreneligt med de elementer, der er omhandlet i forretningsordenens artikel 58, stk. 3.

